
Uznesenie Mestský súd Košice v exekučnej veci oprávnených: X/XXXXXX A., nar. XX.XX.XXXX, bytom B. XXX, XXX XX B., 2/ C. A., nar. XX.XX.XXXX, bytom D. XXX/XX, XXX XX D., proti povinnému: C. A., nar. XX.XX.XXXX, bytom E. XX/XXX, XXX XX F., o vymoženie uloženej povinnosti 331,92 Eur za obdobie od 1.8.2011 do 31.12.2011 a bežné výživné 43,15 Eur na G. a 39,83 Eur na C. mesačne do budúcna počnúc mesiacom január 2012 a trov exekúcie, vedenej súdnym exekútorom, JUDr. Rudolf Dulina, so sídlom Ľ. Štúra 12, 071 01 Michalovce, rozhodol: I. Exekúciu v časti vymáhania výživného v prospech oprávneného 1/ zastavuje. odôvodnenie: 1. Oprávnení podali prostredníctvom svojho zákonného zástupcu dňa 31.01.2012 návrh na vykonanie exekúcie pôvodnému súdnemu exekútorovi, ktorý bol dňa 09.03.2012 poverený vykonaním exekúcie proti povinnému o vymoženie uloženej povinnosti 331,92 Eur za obdobie od 1.8.2011 do 31.12.2011 a bežné výživné 43,15 Eur na G. a 39,83 Eur na C. mesačne do budúcna počnúc mesiacom január 2012 a trov exekúcie. Pôvodný súdny exekútor prevzal poverenie dňa 14.03.2012. 2. Oprávnený 1/ doručil súdu dňa 06.10.2024 podanie, v ktorom uviedol, že na predmetnej exekúcií na vymáhanie výživného od povinného netrvá. 3. Podľa § 124 ods. 1 zákona č. 160/2015 Z. z. Civilný sporový poriadok (ďalej len ako „CSP“), každé podanie sa posudzuje podľa jeho obsahu. 4. Podanie oprávneného 1/ doručené súdu dňa 06.10.2024, súd podľa jeho obsahu posúdil ako návrh oprávneného 1/ na čiastočné zastavenie exekúcie v prospech oprávneného 1/. 5. Podľa § 1 ods. 1 zák. č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“), s účinnosťou od 1.1.2020, upravuje sa týmto zákonom postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017. 6. Podľa § 1 ods. 2 ZoUNEK, na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 7. Podľa § 2 ods. 1 ZoUNEK, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo
d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 8. Podľa § 2 ods. 2 písm. a) ZoUNEK, stará exekúcia sa podľa odseku 1 písm. a) nezastavuje, ak ide o vymoženie pohľadávky na výživnom. 9. Vzhľadom na uvedené, súd konštatuje, že nakoľko v konaní ide o vymoženie pohľadávky na výživnom, k zastaveniu starej exekúcie zo zákona, napriek uplynutiu doby 5 rokov od doručenia poverenia na vykonanie exekúcie súdnemu exekútorovi nedošlo. 10. Podľa § 243h ods. 1 veta prvá Exekučného poriadku v platnom znení, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 11. Podľa § 57 ods. 1 písm. c) Exekučného poriadku v znení účinnom do 31.3.2017 (ďalej len „Exekučný poriadok“), exekúciu súd zastaví, ak zastavenie exekúcie navrhol ten, kto navrhol jej vykonanie. 12. Podľa § 57 ods. 3 Exekučného poriadku, ak sa exekúcie týka niektorý z dôvodov zastavenia len sčasti alebo ak sa exekúcia vykonala v širšom rozsahu, než stačí na uspokojenie oprávneného, exekúcia sa zastaví len čiastočne. 13. Podľa § 58 ods. 1 Exekučného poriadku, exekúciu zastaví súd na návrh alebo aj bez návrhu. 14. V súlade s citovaným zákonným ustanovením § 57 ods. 1 písm. c) Exekučného poriadku súd exekúciu na základe návrhu oprávneného 1/ v časti vymáhania výživného v prospech oprávneného 1/ zastavil. 15. Vo zvyšnej časti je exekúcia oprávnená a pokračuje. Poučenie: Proti tomuto uzneseniu odvolanie nie je prípustné.

